L’exposiziun ambulanta davart la Bibla arriva el Grischun
L’entschatta vegn dada sonda a Glion

anr

Dapi 1991 mussa la Societad biblica svizra l’exposiziun ambulanta "Bibla en Svizra". Millis e millis han visità quella en Svizra tudestga, franzosa e taliana. Ussa vegn ella arranschada el Grischun e consequentamain era el territori rumantsch. Quai succeda per l’emprima gia en noss chantun.

Entschet vegn a Glion
Sonda, ils 29 d’avust 1998, a las 17.00, vegn l’exposiziun da la Bibla averta en la chasa da la
plaiv evangelica a Glion. Quai en preschientscha dal nov uvestg da Cuera, Amédée Grab, e dal president dal cussegl da la Baselgia evangelica-refurmada dal Grischun, Toni Schneider, Breil. Ulteriurs lieus d’exposiziun èn: Baselgia da Regula a Cuera (9–16 da settember); sala communala Schlarigna (18–24 da settember) ed en chasa pravenda evangelica Scuol (26 da settember – 3 d’october).

La Bibla en rumantsch
Quell’exposiziun el Grischun ha era effectuà ch’il magazin da la Societad biblica svizra, "Bibla actuala", è vegnì edì quella gia en rumantsch. Ins vul mussar la muntada da la Bibla e sias translaziuns per la lingua rumantscha, partend dil fatg istoric ch’i dat il rumantsch era pervi da la Bibla. Plevon Gion Tscharner vegn dal reminent a preschentar – a chaschun da l’avertura da l’exposiziun menziunada a Glion – quella ediziun rumantscha da la revista citada. Cun quai numer en rumantsch ha la Societad biblica svizra terminà in project che ha cuzzà onns ora – numnadamain d’edir en mintga linguatg naziunal in agen carnet davart la muntada da la Bibla.

Plaschaivel numer en pled e maletg
La broschura "Bibla actuala" (numer 3/1998) sa preschenta al frontispizi cun in maletg significativ da Jacques Guidon (Il munt da la crusch) e numerusas bellezza illustraziuns en colur. Las contribuziuns èn instructivas e da profund cuntegn. Il redactur, Urs Joerg tracta "La lingua rumantscha en il chantun Grischun". Gion Tscharner descriva: "L’Engiadin’Ota, il center da l’umanissem grischun", "L’Engiadina Bassa cun l’emprima Bibla cumpletta rumantscha", "Bibla e teater in Engiadina" e "Translaziuns da la Bibla en rumantsch". Sur Martin Fontana preschenta: "La Sutselva" e "La Bibla en la Surselva refurmada". Duas contribuziuns: "En la Surselva catolica" e "La Bibla en l’art sacral" èn da sur Gion Martin Pelican, entant che Reto Capeder dilucidescha "La Bibla en surmiran". Agiuntada vegn era la "Litteratura biblica rumantscha venala".
Era pervia da las translaziuns da la Bibla e dal diever liturgic en baselgia han ils tschintg idioms rumantschs survivì ed èn daventads linguatgs da scrittira. Dapi 1988 datti en Surselva ina translaziun ecumena dil Nov Testament e vid quella dil Veder Testament lavuran ins intensivamain. En l’Engiadina vegn la translaziun refurmada da 1953 duvrada oz en tuttas baselgias. – La Bibla ha pia betg mo contribuì da furmar ils linguatgs, mabain era d’avischinar las Baselgias.

Text original en Sursilvan